Hongkongissa levottomuudet ovat jatkuneet viime yönä.

Mielenosoittajien ja poliisien välille puhkesi jälleen yhteenottoja, joissa poliisi ampui kumiluoteja ja käytti kyynelkaasua. Protestoijat puolestaan heittelivät tiiliä ja pulloja poliisia kohti.

Mielenosoittajat myös tekivät graffitin Kiinan toimistotalon seinään. Kiinan Hongkongin-edustaja sanoi maanantaina kuvan loukanneen "kaikkia kiinalaisia".

Levottoman yön aikana myös naamioituneiden miesten hyökkäyksessä rautatieasemalla loukkaantui kymmeniä ihmisiä.

Ainakin 45 ihmistä loukkaantui hyökkäyksessä. Yksi ihminen on kriittisessä tilassa ja viisi on loukkaantunut vakavasti, kertoi paikallinen sairaala.

BBC:n julkaisemassa kuvassa (siirryt toiseen palveluun)miehet olivat pukeutuneet valkoisiin t-paitoihin ja maskeihin.

He hyökkäsivät kepein ja tangoin matkustajien kimppuun. Joukossa oli mielenosoituksista palaavia sekä toimittajia.

Väkivaltainen yhteenotto tapahtui Yuen Longin rautatieasemalla ja metrossa. Reutersin uutiskuvissa osa ihmisistä puolustautuu sateenvarjojen avulla valkopaitaisten rivistöä vastaan.

Osan miehistä kuvattiin lähtevän pois paikalta autoilla, joissa oli kiinalaiset rekisterikilvet, kertoo AFP.

Guardianin (siirryt toiseen palveluun)mukaan silminnäkijä kertoi joukon lyöneen myös naisia ja lapsia.

Hyökkäyksen kohteeksi joutuneet mielenosoittajat ovat syyttäneet poliisia liian hitaasta toiminnasta rautatieasemalla. Heidän mukaansa poliisilla kesti yli tunti saapua paikalle.

– Salliiko Hongkong nyt rikollisjengien tehdä mitä he haluavat, kuten hakata ihmisiä kaduilla? kysyi demokratia-puolueen poliitikko Lam Cheuk-ting. Lam loukkaantui itse rautatieasemalla.

Lam Cheuk-tingin videon jakoi Twitterissä toinen puolueen poliitikko.

Snippet of a live broadcast from lawmaker Lam Cheuk ting, showing self-professed pro-Gov't mobsters attacking passengers in train cars at #MTR #YuenLong Stn. #HongKong has 1 of the world's highest cop to population ratio. Where were @hkpoliceforce? Lam was injured as shown live. pic.twitter.com/Aq5JmJlf5u — Ray Chan (@ray_slowbeat) 21. heinäkuuta 2019

Poliisin mukaan paikalle ei päästy sen vuoksi, että joukkoja oli liian vähän. Poliisin mukaan valkopaitaisilla ei ollut aseita mukana.

Hongkongin hallintojohtaja Carrie Lam tuomitsi maanantaina väkivaltaisuudet. Hän piti Kiinan virastotaloon tehtyä iskua ilkeänä.

Poliittinen kuohunta alkoi Hongkongissa kesän alussa lakialoitteesta, jonka mukaan rikoksesta epäillyn olisi saanut luovuttaa tuomiolle Manner-Kiinaan.

Hongkongin hallintojohtaja Carrie Lam on luvannut, ettei lakihanke etene. Protestoijille tämä ei ole riittänyt.

He ovat vannoneet jatkavansa mielenosoituksia kunnes poliisin toiminnasta järjestetään puolueeton tutkimus, pidätettyjä armahdetaan sekä kiistelty lakiesitys torpataan myös tulevaisuudessa.

Lisäksi protestoijat vaativat, että hallintojohtaja eroaa ja alueelle vaaditaan yleistä äänioikeutta.

Päivitetty 11.53: Hallintojohtajan kommentti.

Lue myös:

Poliisi turvautui kyynelkaasuun Hongkongin protesteissa – Ex-poliisijohtaja: Yleinen järjestys pahenee lähiviikkoina

Hongkongissa poliisi ja mielenosoittajat ottivat yhteen kauppakeskuksen sisällä

"Taistellaan yhdessä", "Jaksaa, jaksaa" – poliittisin iskulausein varustetut leivonnaiset viedään käsistä Hongkongissa

Pelko Kiinan vallan kasvusta ajaa Hongkongin kuohuntaa – tästä liikehdinnässä on kyse

Lähteet: AFP, Reuters